
Tojáshéj és erőműi pernye előkészítésének és adagolásának hatása a hőszigetelő üveghab jellemzőire

Napjainkban az üveghulladék újrahasznosítása még mindig nem teljesen megoldott,
felhasználásuk és tárolásuk körülményes és költséges. Hasonlóan a tojáshéj, mint szerves
hulladék nagy mennyiségben keletkezik az élelmiszeripar területén. Mind az üveghulladék,
mind a tojáshéj jelentős része lerakóban végzi. Az erőműi pernyéből éves szinten több millió
tonna keletkezik, ami jelentős környezeti kockázatot jelent a környező felszíni és felszín alatti
vizekre, így veszélyes hulladékként kezelik. Azonban ezekből az alapanyagokból megfelelő
eljárástechnikai műveletekkel nagy hozzáadott értékű hőszigetelő anyagot, üveghabot lehet
gyártani. Ezzel a folyamattal jelentős mennyiségű nyersanyagot és energiát spórolunk meg,
illetve csökken a lerakókba kerülő hulladék mennyisége is. A Miskolci Egyetemen már számos
kísérlet történt üveghab gyártásra pelletálással vagy tablettázással előállítva mészkő, dolomit,
szilícium-karbid, perlit és tojáshéj adagolásával különböző arányokban, mint habosítószer.
Kísérleteim során a keverékeket az előző tapasztalatok alapján állítottam össze.

A dolgozatom célja a tabletta formájában történő hőszigetelésre alkalmas üveghab
gyártása volt őrölt öblösüveg hulladékból, amihez habosítószerként megfelelő finomságú
tojáshéjat, kötőanyagként Na-bentonitot és adalékanyagként erőműi pernyét alkalmaztam. A
tojáshéj a magas CaCO3 tartalma miatt kiválóan alkalmas habosítószerként történő
felhasználásra, mivel hőkezelése során CO2 szabadul fel. Az erőműi pernyét a tabletták
szilárdságának növelése érdekében alkalmaztam.
Első lépésben az alapanyagok (üveg, tojáshéj) aprítására, majd őrlésére került sor
golyósmalomban száraz körülmények között. Ezután mindegyik alapanyag átszitálásra került
osztályozás céljából, majd a keverékek homogenizálása után elkezdődhetett a tabletták gyártása
az optimális nyomás meghatározásával. Ezt követően a statikus kemencében való hőkezelés
történt.
Ahhoz, hogy megállapításra kerülhessen a hőszigetelésre alkalmas üveghab
előállításának optimális körülményei, meghatároztam a kész üveghab termékek testsűrűségét
(porozitásukat), kopásállóságát, hővezetési tényezőjét, illetve végeztem ejtési vizsgálatot a
szilárdság meghatározására. Ezen kívül optikai mikroszkóp segítségével elemeztem a tabletták
szinterezése során kialakult pórus szerkezetét. 



